Debitam jn Domino recommendacionem et visceribus affluere pietatem. Si iuxta apostolicam doctrinam moneamur operarj bonum ad omnes, reuerende pater, maxime autem ad fidei domesticos illos vtique specialj quadam affectione tenemur suscipere ac in suis necessitatibus oportunis fouere subsidiis eam. Reverende pater ac frater venerabilis, quia latorpresencium religiosus vir frater Henricus Lelle, in sacra pagina lector, cum quodam fratre eiusdem ordinis, pro reparacione et erreccione sui monasterij, nouiter per incendium casuale penitus adustj, intendit versus partes Liuonie graciam excercendj questum in proximo se transferre, et quia prefatum fratrem Hinricum virum laudabilem et conuersacionis modeste nouimus, eundem paternitatis vestre reverende sincero commendamus affectu, supplicantes instanter et affectuose, quatenus ob amorem benignissimj redemptoris nostrj ac intuitu compassionis humane eundem, cum ad prouinciam vestram venerit, dignemini benigne suscipere et fauorabiliter pertractare ac in singulis vite et vie sue necessariis eciam in admissione questus per dyocesim vestram liberaliter subuenire et paternaliter admittere litterisque vestris supplicatoriis apud incolas patrie vestre promouere, ab eo indubitanter remuneracionis mercedem speraturj, qui cunctorum est indeficiens retributor, cuius clementissime bonitatj dignissimam reuerenciam vestram cum omni, qua valemus, instancia affectuose commendamus. Datum Abo anno etc. xc primo.